Steen Gade (SF), 2010-04-22:
Indledningsvis vil jeg gerne understrege SF's ønske om at fremme udviklingen af vindenergi i Danmark, herunder også, at der etableres et større testcenter, og at vi foruden testcenter er villige til også at stille flere store vindmøller op.
For jeg synes måske ikke, det har været helt fremme i debatten, at der hurtigt efter det her kommer nye beslutninger om andre placeringer – ikke af et center, men af andre vindmøller.
Det vil vi være med til, for vi tager en del af æren, oven i købet en stor del af æren, synes vi selv, for, at vi har skabt alle de mange arbejdspladser og alle de store eksportindtægter til Danmark, for det er nemlig sket, ved at venstrefløjen og ikke så meget de partier, der nu danner regering, har presset på for det.
Derfor har jeg den bemærkning til lovforslaget i forhold til den diskussion, at det egentlig forekommer mig lidt underligt, at det ikke er et færdigt testcenter, der bliver fremlagt for os.
En af de allervigtigste dele af vindmølleindustriens ønsker, men mest Risøs ønsker – det er jo i Risø, vi skal opsamle vores viden, og det har været underprioriteret – er en afprøvning af nettilkobling af så store anlæg.
Det er ikke med i projektet, men det burde sådan set være med i projektet, for på den måde giver det den ekstra værdi, som gør, at vi også kan tiltrække vidensvirksomheder, vidensuniversiteter fra andre dele af verden til at være med til at udvikle.
Det er det første, og det handler lidt om Østerild og meget om vindmølleindustrien.
Så kommer diskussionen om, hvor sådan et center skal ligge.
Der ligger et forslag om Østerild.
Lad det være sagt – også her – en gang til: Det er et elendigt forarbejde, regeringen har lavet.
Statsministeren har bragt unoder ind i hele projektet, som gør, at man er i tvivl om, om han er seriøs på den her sag.
Men det er vi, og derfor går vi ind i den!
Derfor tog Socialdemokratiet og SF samlet kontakt til miljøministeren, før statsministeren fandt på det der pjat på et pressemøde, for at få en seriøs diskussion om det her.
Østerild kan man kritisere utrolig meget.
Jeg har ikke tid til at remse de kritikpunkter, der er, op, men vil koncentrere mig om et, og det er det, der går ud på, at man overtræder den regel, som gælder for alle almindelige borgere i det her land, nemlig at de, når de får lov til at fælde fredskov, skal plante mere skov, end de fælder.
Den overtrædelse accepterer jeg simpelt hen ikke!
Det vil jeg ikke være med til.
Kallesmærsk skal undersøges, og Stauning skal undersøges.
Der er problemer alle steder, så det er en afvejning.
Men det, der er problemet her, er, at vi bliver præsenteret for et forslag, hvor vi ikke får de afvejninger.
De er ikke seriøst fremstillet.
I forbindelse med Kallesmærsk er det først og fremmest en diskussion med militæret, men vi har bare fået to en halv eller tre sider om, at de ikke vil have det.
Nej, de vil da selvfølgelig ikke have det.
Der er ikke så mange, der vil have det sådan helt direkte lige der, hvor de arbejder.
Men det er jo ikke seriøst vurderet, og det er det, vi beder om.
Derfor er jeg glad for, at der har været imødekommenhed i dag, og jeg synes på den måde også, at vi har fået noget ud af det initiativ, som Socialdemokratiet og SF har taget.
Så vil jeg også sige, at vi kommer til at give det her den tid, vi mener er forsvarlig, og jeg tilslutter mig, hvad hr. Dohrmann har sagt, og hvad hr. Flemming Møller Mortensen har sagt, nemlig at vores tidsramme er, at det er ordentligt belyst, og det betyder selvfølgelig også, at arbejdet kan strække sig ind i det, som Folketinget kalder sommerferie, men som sådan set bare er, at vi arbejder uden at mødes her i Folketingssalen.
Det var vedrørende tid.
Så skal vi også inddrage det nyeste forslag fra Vindmølleforeningen, hvis vi kommer til at diskutere Østerild, for det er jo et helt andet forslag.
Det opererer med, at man kun skal fælde 100-200 ha skov imod helt op til 1.200-1.500 ha.
Så det er en illustration af, at regeringens forarbejde har været dårligt.
Men lad os nu tage det derfra, hvor vi er, hvis vi virkelig er seriøst interesseret i at få opbygget den viden, som er nødvendig for Danmark fremover.